Ο **Τόμας Κρίστιανσεν** (Thomas Christiansen Tarín) (γεν. 11 Μαρτίου 1973 στο Χέντσουν της Δανίας) είναι παλαίμαχος ποδοσφαιριστής, διεθνής με την Ισπανία αλλά γεννημένος στη Δανία, τόπο καταγωγής του πατέρα του. Αγωνίστηκε σε διάφορες ισπανικές ομάδες: Χιχόν, Οσασούνα, Σανταντέρ, Ρεάλ Οβιέδο, Βιγιαρρεάλ ΚΦ. Επίσης, έπαιξε για λίγο στην Ελλάδα στην Α΄ Εθνική με τoν Πανιώνιο, στη Δανία και έξι σεζόν στη Μπούντεσλιγκα με την Μπόχουμ και το Αννόβερο. Με ύψος 1,80 και αριστεροπόδαρος, αγωνιζόταν ως αριστερός επιθετικός.

Βιογραφικό
----------

Ο Τόμας Κρίστιανσεν γεννήθηκε το 1973 από Δανό πατέρα και Ισπανίδα μητέρα. Μεγάλωσε στη Δανία και άρχισε να παίζει ποδόσφαιρο το 1982 σε ηλικία εννέα ετών στην Αβεντόρε (Avedøre). Ως έφηβος αγωνίστηκε στις Μπρόντμπι (Brøndby) και Χβιντόβρε (Hvidovre). Στις αρχές του 1991 δοκιμάστηκε στην εφηβική ομάδα της Ρεάλ Μαδρίτης, αλλά δεν έμεινε στο σύλλογο, διότι δεν του το επέτρεψε η μητέρα του. Επέστρεψε στη Δανία, στη Μπόλντκλουμπεν (Boldklubben ή Β 93), με την οποία σε ένα ματς εφηβικού πρωταθλήματος πέτυχε έξι γκολ κάνοντας αίσθηση. Τελικά, το Μάιο του 1991 ξαναπήγε στην Ισπανία, αυτή τη φορά στην εφηβική ομάδα της Μπαρτσελόνα. Αφού πήρε την ισπανική αθλητική υπηκοότητα, υπέγραψε συμβόλαιο με την ομάδα της Βαρκελώνης, αλλά εντάχθηκε στην Μπαρτσελόνα Αθλέτικ, τη Β΄ ομάδα της Μπαρτσελόνα, που αγωνιζόταν στη Β΄ κατηγορία (Segunda División).

Τη σεζόν 1992-93 εντάχθηκε στην Μπαρτσελόνα, αλλά δεν αγωνίστηκε σε κανένα ματς του ισπανικού πρωταθλήματος. Έπαιξε όμως το 1992 στον α΄ τελικό στο Σούπερ Κύπελλο Ευρώπης εναντίον της Βέρντερ Βρέμης του Ότο Ρεχάγκελ, μπαίνοντας ως αλλαγή στο 83΄ (σκορ: 1-1), αλλά όχι στο β΄ ματς που η Μπαρτσελόνα νίκησε 2-1 και το κατέκτησε. Έπαιξε επίσης σε αγώνες για το Κύπελλο Ισπανίας.

Από το Φεβρουάριο του 1993 ως το 1995 αγωνίστηκε ως δανεικός στη Χιχόν, στην Οσασούνα και στη Σανταντέρ, μια και διαδοχικοί τραυματισμοί δεν του επέτρεψαν να ενταχθεί στην Μπαρτσελόνα, αν και έκανε τη θερινή προετοιμασία με την ομάδα του Γιόχαν Κρόιφ.

Τον Οκτώβριο του 1995 δόθηκε στη Μάντσεστερ Σίτι, αλλά ο Κρίστιανσεν δεν επιθυμούσε να πάει στην Αγγλία και τελικά τον Ιανουάριο του 1996 πήρε μεταγραφή στη Ρεάλ Οβιέδο, όπου έμεινε μιάμιση σεζόν. Ακολούθως έπαιξε στη Βιγιαρρεάλ, την οποία βοήθησε να ανεβεί στην Πριμέρα Ντιβιζιόν το 1998, για να υποβιβαστεί την επόμενη χρονιά. Το 1999 έμεινε χωρίς ομάδα. Έπαιξε για λίγο στην Τεράσα, ομάδα Γ΄ κατηγορίας από την Καταλονία και το Δεκέμβριο του 1999 ήρθε στην Ελλάδα και στον Πανιώνιο για το υπόλοιπο της σεζόν 1999-2000. Βοήθησε την ομάδα να φτάσει ως τα πλέι-οφ για την έξοδο στο Κύπελλο ΟΥΕΦΑ, στα οποία δεν τα καταφέρε, αφού αγωνιζόταν με μειονέκτημα έδρας, αν και πάλαιψε παίρνοντας ισοπαλία 2-2 από τον Ηρακλή και χάνοντας 2-3 από τον Άρη.

Συνέχισε για μια σεζόν στη Δανία, στη Χερφέλγιε (Herfølge Boldklub) και τον Ιανουάριο του 2001 πήγε στη Γερμανία, όπου αγωνίστηκε στη Μπούντεσλιγκα με τη Μπόχουμ. Η ομάδα υποβιβάστηκε, αλλά με τη βοήθεια του Κρίστιανσεν, που ήταν πρώτος σκόρερ της ομάδας με 17 γκολ, την επόμενη σέζον (2001-02) ανέβηκε ξανά. Το 2002–03 ήταν ίσως η καλύτερη σεζόν στην καριέρα του, αφού με 21 γκολ αναδείχθηκε πρώτος σκόρερ της Μπούντεσλιγκα. Συνέχισε για τρεις ακόμα σεζόν στο Αννόβερο, πριν σταματήσει το ποδόσφαιρο το 2006, έπειτα από έναν τραυματισμό στο γόνατο.

### Στην Εθνική Ισπανίας

Αγωνίστηκε σε 11 ματς με την εθνική ελπίδων της Ισπανίας, από το 1992 ως το 1995. Πέτυχε 3 γκολ, εκ των οποίων το πρώτο στο ντεμπούτο του το Δεκέμβριο του 1992 επί της Γερμανίας. Με τις ελπίδες της Ισπανίας πήρε την τρίτη θέση στο Ευρωπαϊκό πρωτάθλημα ποδοσφαίρου U21 του 1994.

Τον Ιανουάριο του 1993 κλήθηκε για πρώτη φορά στην εθνική ανδρών σε αγώνα με το Μεξικό. Το δεύτερο του ματς ήταν σε αγώνα της προκριματικής φάσης του Παγκοσμίου Κυπέλλου, όταν μπήκε ως αλλαγή και σκόραρε επί της Λιθουανίας. Κλήθηκε ξανά το 1994, αλλά ένας τραυματισμός δεν επέτρεψε τη συμμετοχή του.

Καριέρα
-------

### Ως έφηβος

| Χρονιές | Σύλλογος |
| --- | --- |
| 1982-1988 |  Αβεντόρε |
| 1988 |  Μπρόντμπι |
| 1989-1991 |  Χβιντόβρε |
| 1991 |  Μπόλντκλουμπεν (Β 93) |

### Ως επαγγελματίας

| Χρονιές | Σύλλογος | Συμμετοχές | Γκολ |
| --- | --- | --- | --- |
| 1991-1993 |  Μπαρτσελόνα Αθλέτικ | 62 | 29 |
| 1993-1996 |  Μπαρτσελόνα\* | 0 | 0 |
| 1993 (δαν.) |  Σπόρτινγκ Χιχόν | 10 | 4 |
| 1994 (δαν.) |  Οσασούνα | 14 | 1 |
| 1994-95 (δαν.) |  Σανταντέρ | 15 | 1 |
| Ιαν. 1996-1997 |  Ρεάλ Οβιέδο | 50 | 5 |
| 1997-1999 |  Βιγιαρρεάλ ΚΦ | 41 | 6 |
| 1999 |  Τεράσα | ; |  |
| 1999-2000 (β΄) |  Πανιώνιος | 12 | 3 |
| 2000 |  Χερφέλγιε | 4 | 2 |
| Ιαν. 2001-2003 |  Μπόχουμ | 76 | 39 |
| 2003-2006 |  Αννόβερο | 55 | 12 |
| Χρονιές | Εθνικές ομάδες | Συμμετοχές | Γκολ |
| 1992-1995 | Ισπανία ! Ισπανία (ελπίδων) | 11 | 3 |
| 1993 | Ισπανία ! Ισπανία (ανδρών) | 2 | 1 |

* **Σημείωση:** Με την Μπαρτσελόνα αγωνίστηκε μόνο σε αγώνες για το Κύπελλο Ισπανίας αλλά και στον α΄ τελικό στο Σούπερ Κύπελλο Ευρώπης 1992.

Τίτλοι-Διακρίσεις
-----------------

* Πρώτος σκόρερ Μπούντεσλιγκα: 2002-03 (21 γκολ)
* Σούπερ Κύπελλο Ευρώπης 1992.

Παραπομπές
----------

1. ↑  Football Database.eu - Thomas Christiansen
2. ↑  worldfootball.net - Thomas Christiansen
3. ↑  Greece 1999/00